open-index/open-wikipedia-markdown huggingface dataset:
Осой (Закарпатска область)

**Осой** ци **Осуй** ( *Осій*, локалне выгваряня [osyj])&nbsp;— село в Иршавском районѣ Закарпатской области Украины. Од року 2020 административно входить до Иршавской громады.

## История
Село первый раз упоминать ся под роком 1587 зоз назвов Szajkó, 1600&nbsp;— Szajkófalva, 1693&nbsp;— Oszoi. Хоть мадярска назва трафлять ся в писемных жерелах скорше од славянской, она е фактично трансформациев оригиналной славянской назвы, походжѣня котрой южнославянске, а принесена на Подкарпатя Румынами.

В року 1910 Осой зоз 1809 обывателями быв, переважно, русинско-мадярске село, ту добывала ся желѣзна руда. До Трианона села належало ку Верховинскому округу (Felvidéki járás) жупы Берег. Подля народности были 1459&nbsp;Русины, 302&nbsp;Мадяре, 48&nbsp;Нѣмцѣ.

В року 1930 в селѣ зоз 2016 обывательох 1850 были Русины, 147&nbsp;— Евреи, 8&nbsp;— Чехы и Словаци, 1&nbsp;— Мадяр, 10&nbsp;— чужоземцѣ. В селѣ была пятькласна русинска школа.

## Вызнамны родаци
* Теодозий Злоцкый (1846–1926), священик, поет, етнограф 
* Федор Потушняк (1910–1960),  писатель, филозоф, етнограф, археолог, педагог
* Иван Петровций (1945–2016), поет, перекладатель, новинарь
* Иван Попович (1949–), спѣвак, композитор, народный артист Украины

## Жерела и одказы
* **A történelmi Magyarország** atlasza és adattára 1914  https://books.google.com.ua/books/about/A_T%C3%B6rt%C3%A9nelmi_Magyarorsz%C3%A1g_atlasza_%C3%A9s.html?id=y_QNYAAACAAJ&redir_esc=y 
* **Révai nagy lexikona**. 17. köt. Révai Testvérek Irodalmi Intézet Részvénytársaság, Budapest. 1925. 
* **Sebestyén Zsolt**: Bereg megye helységneveinek etimológiai szótára. — Nyíregyháza: Bessenyei Könyvkiadó, 2010 http://mek.oszk.hu/11600/11640/11640.pdf 
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  
* 

## Референции

Катеґорія:Населены пункты Украины
Катеґорія:Населены пункты Закарпатской области
Калабрія

**Калабрія** є реґіон і полуостров штату Італія. Полуостров мать розлогу  і жыє на нім около 1,2&nbsp;міліонів жытелів. Головне і найвекше місто Калабрiї є Катандзаро. Далшы великы міста Калабрїї суть Вібо Валентсіа, Косентса, Кротоне і Редзгі Калабрія.
Филантропия

**Филантропия**, од  *φιλέω* *любити* и *ἄνθρωπος* *чоловѣк*&nbsp;— любовь ку людьом, гуманне, добродячне одношѣня ку ним, котре ся указуе во видѣ добродѣйности, жертвеной помочи грошми, комодитами, своим часом, роботов, усиловностьов.

**Филантроп** е чоловѣк, котрый ся ангажуе в филантропии. 

Антонимом филантропии е мизантропия.

## См. тыж
* Меценаш

## Жерела и одказы
* **Тофтул М. Г.** Сучасний  словник з етики.  — Житомир: Видавництво ЖДУ ім.&nbsp;І.&nbsp;Франка, 2014. — 416&nbsp;с.   

## Референции

Катеґорія:Етіка
XIII. стороча до н. е.

## Вызнамны подѣи
* Около року 1280 до н. е. спустошена Троя.
* Около року 1250 до н.е. Евреи, ведены Моисейом, лишають Египет.
* 1226 до н. е. перва исторично доказана ерупция Етны на Сицилии.
* З концьом XIII. стороча до н. е. упадать Микенска култура наслѣдком внуторных конфликтох и дорского напада; на берегы Егейского моря приходять протогрецкы племена Дорцьох, Еолцьох и Йонцьох.

## Вынаходкы и новоты
* 1250 до н. е. Египтяне научили ся правити скло из кварцового пѣска и попѣля спаленых ростлин; може быти, же тота вынаходка перебрана од Мезопотамии. 

## Жерела и одказы
* **Хронология** //

## Референции
Ахил

**Ахи́л**, або **Ахиле́с**,  *Ἀχιλλεύς Ахиллеус* — в давногрецкой мифологии еден з найвекшых геройох, участник Троянской войны, една зоз главных постав ''Илиады'' Гомера, сын краля Мирмидонох Пелея и морской богынѣ Тетиды. 

;Ахилова пята: Тетида, усилуючи ся закалити сына и учинити го непоранителным, купала го в водах подземной рѣкы Стикс. Ахил мав лем едно ранителне мѣсто — пяту, за котру го мати держала, купаючи.

;Ахил в *Илиадѣ*: Гомер указуе Ахила як главного героя, взор одважности и красы. Ахил под покровительством Атены выконуе многы геройства. Повадивши ся з велительом ахейского войска Агамемноном, Ахил переставать брати участь в боях, троянцѣ зачинають наступ и ахейцѣ приходять у тяжку ситуацию. Аж коли Гектор, найлѣпшый воин троянцьох, забие Ахилового приятеля Патрокла, Ахил вступать до боя, обы ся помстив за смерть Патрокла, и поразить Гектора. *Илиада* ся закончуе погребом *Гектор*а, але геройскы чины Ахила ся продовжують в далшых епизодах мифологии.

;Смерть Ахила: Дал­ша судь­ба Ахила поз­ната зо страченой поемы троянского цикла *[[Етиопида]]*, котрой обсяг реконштруктовали з иншых жерел, а по­вѣдать ся там, же на по­мочь тро­ян­цам при­шли их споенцѣ — Етиопы з кральом Мемноном и амазонкы, ведены Пен­те­си­ле­ов. Они вшиткы упали од ру­кы Ахила. В гонитвѣ за тро­ян­цями, Ахил по­гы­бать при воротах Трои од стрѣ­лы Париса, котру сам Аполлон на­прямив му акурат в ранителну пя­ту, и другой стрѣлы, трафившой му в груди. Плач Тетиды з нереидами и цѣлого ахейского войска за Ахилом и його похороны описуе Гомерова Одисея. 

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* **Ярхо В. И.**: Ахилл // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.      
             

## Референции

Катеґорія:Старовіка Греция
Катеґорія:Грецка мифология
Нереиды

**Нереиды**,  *Νηρηίδες* — в давногрецкой мифологии морскы божества, нимфы, дѣвкы Нерея и Дориды.

Нереиды были зображованы як жены, котры ся бавили в морскых габах з делфинами и водяныма быками. В мифологии суть споминаны од 34 до 100 нереид (подля розличных жерел).Меджи найпознатѣйшыма нереидами суть:
* Амфитрита — жона бога моря Посейдона;
* Галатея — миленка циклопа Полифема;
* Тетида — мати ахейского героя Ахила.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* **Тахо-Годи А. А.**: Нереиды // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.   

## Референции

Катеґорія:Старовіка Греция
Катеґорія:Грецка мифология
Нимфа

**Нимфа** може означати:
* нимфа — в мифологии божество в подобѣ молодой жены 
* нимфа — ларвална стадия у дакотрых инсектох
*  нимфа — вид потятя з родины какадуовых
Нимфы

**Нимфы**,  *νύμφαι*,  *nymphae* *невѣсты* — божества природы в давногрецкой мифологии в подобѣ дѣвок, молодиць, персонификуючых розличны животворны и плодоносны силы Землѣ, природны утворы и явы.

Лѣсовы нимфы были *[[дриады]]*, *[[гамадриады]]*, горскы — *[[ореады]]*, нимфы текучых вод — *[[наяды]]*, морскых — *[[нереиды]]*, океанскых — *[[океаниды]]*. Головныма нимфами ся поважовали водяны, подля античных лексикографох само слово означать жерело.

Богы можуть ся любовати з нимфами, од них нимфы родять геройох (Ахил, Еак).

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* **Тахо-Годи А. А.**: Нимфы // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.   

## Референции

Катеґорія:Старовіка Греция
Катеґорія:Грецка мифология
Нимфа (ларва)

Ни́мфа,  *νύμφη* *невѣста, дѣвча* — традична назва ларвалной стадии вывоя дакоторых членкарьох з неповнов метаморфозов (клѣщѣ пауковиты и ряд груп инсектох), преимагинална стадия вывоя членкарьох, котры не мають стадию кукелкы. 

Организмы в стадии нимфы суть подобны з доростлов формов (имаго), але не мають половы органы, або суть они невывинуты, так же не суть способны на розмножованя.

Стадии неповной метеморфозы суть: яйце, нимфа (недоростла форма), имаго (доростла форма). 

## Жерела и одказы
* **Тимченко А. Д.** *Краткий медико-биологический словарь*. Киев. Вища школа. 1988.  

## Референції

 
Катеґорія:Біолоґія
Нимфа (потя)

**Нимфа**, або **коре́ла**,  *Nymphicus hollandicus* — птиця родины какаду, единый вид рода *Nymphicus*.

## Опис
Чубатый, малый, сѣрый австралскый папагай нимфа (*Nymphicus hollandicus*). Мать жовту голову, червены флякы около ух и тяжкый джубок, котрым коле орѣхы. Належить ку той истой родинѣ *Cacatuidae*, што и векшы какаду. Мать довжку до 32&nbsp;цм (тѣло въедно з хвостом), жие на отвореных просторах и кормить ся насѣньом трав. Еден з найвецей любленых домашных папагайох, котры екзистують во многых вариантох офарблѣня. Самка не мать жовте офарблѣня головы, або мать менше выразне.

## Огроженость вида
Подля шацованя Меджинародной унии охраны природы (IUCN) од 9. августа 2018 в *Червеном списѣ огроженых файт* належить до категории LC (least concern) неогроженых видох.

## Ареал и сохташ
Корелы росширены в Австралии, де они домують звекша в сухых ци полусухых сторонах, але все недалеко од воды. Як переважно вандровный вид, перелѣтають все там, де найдуть поживу и воду. Найчастѣйше суть в парах або невеликых фовтах. Але даколи ся зберуть и соткы их при водѣ, на пострах фармерам, бо кормлять ся и на култивованых ростлинах.

## Жерела и одказы
* **Бёме Р.Л., Флинт В.Е.**: Пятиязычный словарь названий животных. Птицы — М.: Русский язык, РУССО, 1994. — 845 с. https://www.twirpx.com/file/2391531/
* 

## Референции

Катеґорія:Птахы
Брезно

**Брезно**, в роках 1927–1948 *Брезно над Гроном*,  *Bries* або *Briesen*,  *Breznóbánya* — мѣстечко в регионѣ *Горегронье* на сѣверѣ середньой Словакии з обывательством 20&nbsp;889 особ (2019), административный центер окреса Брезно.

## Полога
Лежить на берегах Грона, оддалене о 44&nbsp;км на выход од Банской Быстрицѣ.

## История
Перва упоминка походить з року 1265, Историчны назвы были: Berezum (1265), Brizna (1380), Bryzabanya, Bryznabanya, Brezenbanya (1404), Brezna (1516), Breznobanya (1528), Brezno (1567), Brezno nad Hronom (1927), Brezno (1948).

## Обывательство

;Подля народности (з року 2001): Словаци 92,8%, Ромы 4,6%, Чехы 0,8%, Мадяре 0,2%,  иншы 1,6%.
;Подля конфесии: Римокатолици 68,89%, евангелици 8,47%, грекокатолици 0,98%, свѣдкы Йеговы 0,53%.

## Одказы
* 

## Референции

Катеґорія:Населены пункты Словакии
2. тысячроча

**2. тысячроча** — часова доба од 1. януара 1001 по 31. децембра 2000 подля грегорианского календаря, або  юлианскы днѣ (JD)  – .

## Вызнамны подѣи
* Зачав ся упадок Византской империи.
* 1914—1918 — Перва свѣтова война
* 1939—1945 — Друга свѣтова война

## Вынаходы и новоты
* 1014 — в Китаю вынайдена профилактична вакцинация од осыпок слабов давков хворотоплодных вирусох.
* 1088 — основана Болоньска универзита.

## Жерела и одказы
* **Хронология**:

## Референции


Катеґорія:Тысячроча
Мирмидоны

**Мирмидоны**,  *μύρμιδόνες* myrmidones од *μύρμηξ* myrmex муряньок — в давногрецкой мифологии было то ахейске племено з Тесалии, котре колонизовало остров Егина. 

Мирмидоны брали участь в Троянской войнѣ под велительством Ахила и Патрокла.

Подля мифологичной традиции, Ахил быв внук Еака, краля Егины, сына Зевса, котрый на просьбы Еака, намѣсто вымерлого од мора обывательства острова Егина, сотворив нове зоз мурянкох, перетвореных на людей (Oвидий, Метаморфозы, VII 614–660). 

Мирмидоне были выдержливы и терпезливы, як мурянкы. В фигуралном значѣню мирмидон — подрядженый, котрый добросовѣстно и усиловно выконуе вшиткы росказы.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.   
* **Ярхо В. И.**: Мирмидоняне // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.   
             

## Референции

Катеґорія:Старовіка Греция
Катеґорія:Грецка мифология
Вакцинация

**Вакцина́ция** або **скѣплѣня** — вытворѣня активной имуниты путьом поданя до организму вакцины в интересѣ стимулации одпорности организма сопротив инфекчных хворот.

Первы пробы вакцинации были уже в старовѣку в Китаю ай Индии: осыпковы струпы, взяты од хворого на осыпкы и ростерты на порох, по довжом выдержаню дали до носа з ватков як превенцию од инфекции.

В року 1014 в Китаю на основѣ подобных практик была выпрацована техника вакцинации од осыпок.

## Жерела и одказы
* **Тимченко А. Д.** Краткий медико-биологический словарь. Киев. Вища школа. 1988.  
* **Хронология** //
*  

## Референции

Катеґорія:Здоровя і медіціна
Вакцина

**Вакцина**,  *vaccina* *скѣплячы препараты* од  *vacca* *корова* — препарат, зыскаваный зоз бактерий, вирусох и другых микроорганизмох або продуктох их активности и хоснованый про активну имунизацию людей и звѣрят з цѣлями превенции або лѣчѣня инфекчных хворот.

## История
Еще в старовѣку стямили, же чоловѣк, еден раз перехворѣвшый на инфекчну хвороту, другый раз на ню не похворѣе ся. Тот яв позднѣйше назвали постинфекчна имунита. Первы скѣплѣня против осыпок пробовали китайскы дохторы, але поуживали ку тому порошок зоз высушеных струпох хворого: тым порошком заразили здорового чоловѣка з надѣев, же достане легку форму хвороты, а пак и постинфекчну имуниту. Тот метод, котрый пак достав назву *вариолация*, не быв сполягливый, бо даколи выволав тяжку форму хвороты и смерть.

Перву вакцину в сучасном розумѣню выготовив англицкый дохтор Едвард Дженнер 14. мая 1796, котрый поужив порошок зоз струпох коровы, замерьковавши, же люде легко переносять охворѣня коровлячыма осыпками. 

## Жерела и одказы
* **Тимченко А. Д.** Краткий медико-биологический словарь. Киев. Вища школа. 1988.  
*  

## Референции

Катеґорія:Здоровя і медіціна
Инфекчны хвороты

Инфекчны хвороты,  *infectio* *зараза* — група хворот, выволаных патогенными микроорганизмами, котры вгнѣздили ся в организм чоловѣка або звѣряти.

Про инфекчны хвороты суть характерны тоты знакы: заразителность, ествованя инкубачной добы, реакции инфикованого организма на патоген ай, во векшинѣ припадох, цикличный вывой хвороты и формованя постинфекчной имуниты.

Термин *инфекчны хвороты* быв заведеный К. Гуфеландом (1762–1836).

WHO подавать, же в року 2002 в цѣлом свѣтѣ инфекчны хвороты были причинов 19,1&nbsp;% вшиткых смертей (з того 6,9&nbsp;% розличны запалы плюц, 4,9&nbsp;% АІДС,  туберкулоза 2,7&nbsp;%, малария  2,2&nbsp;%).

## Жерела и одказы
* **Тимченко А. Д.** Краткий медико-биологический словарь. Киев. Вища школа. 1988.  
*  
*  

## Референции

Катеґорія:Инфекчны хвороты
Инкубачна доба

**Инкубачна доба**  *incubo* *лежати в покою*,  *incubatio* *вылежованя пѣтят* — в медицинѣ — интервал часу од момента инфикованя чоловѣка до указаня ся первых клиничных симптомох хвороты.

Инкубачна доба е характерна про инфекчны хвороты.

### Довжка инкубачной добы
Зависить от числа бактерий або вирусох, котры ся вгнѣздили в организм и од их активности. З той причины довжка добы ся означуе двома числами: минимална и максимална, котры ся установлюють штатистиков охворѣня. Спочатку шкода, чинена организму бактериями або вирусами, неспозначна через их мале число, але поступно ся они розмножають, а имунита организма уже не стачить бойовати з нима, тогды ся уже указуе хворота. Обычайно, в инкубачной добѣ хворый не заразный про иншых. Але уже и тогды, в його организмѣ мож выявити патоген, причинившый хвороту и антитѣла, котры продукуе организм, а так и зачати завчасу лѣчѣня. 
### Латентна доба
Латентна доба,  *latens* *скрыта, утаена* —  зачаток инкубачной добы, од моменту инфикованя чоловѣка до такой стадии вывоя патогена, коли хворый уже е заразный про иншых, хоть еще на ньом не видко клиничны симптомы хвороты. Таке заражѣня называють субклиничным.

## Жерела и одказы
* **Дворецкий И. Х.** Латинско-русский словарь. Изд. второе. М: «Русский язык», 1976.
* **Тимченко А. Д.** Краткий медико-биологический словарь. Киев. Вища школа. 1988.  
*  

## Референции

Катеґорія:Инфекчны хвороты
Венера

**Венера** може означати:

* Венера (богыня) є богыня красы и любови.

* Венера (планета) є друга планета сонячной сістемы.
Венера (богыня)

**Венера**,  *Venus*, gen *Veneris* — в римлянской мифологии зачаточно богыня загород и синоним плодности. Позднѣйше, по росширѣню баѣ о Енею, была стотожнена з матерьов  Енея Афродитов и стала ся не лем богыньов красы и любови, але и праматерьов Енея и его потомкох и покровительков Римлян. Каммай росширив ся в Середоморю култ Венеры по выбудованю храма Венеры на горѣ Ериче на западѣ Сицилии. Святыня екзистовала уже при Феничанах, котры ту велбили семитску богыню Астарту, пак при старовѣкых Греках, што почитали Афродиту, захранив ся и при давных Римлянах, котры ся покланяли Венерѣ; ту в едном мѣстѣ скрижовали ся истории розличных цивилизаций и три розличны подобы едной богынѣ.

## Жерела и одказы
* **Токарев С.А.** (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с. https://www.twirpx.com/file/689397/                   
*    

## Референции

Катеґорія:Давноримскы богынѣ
Переворот 18. брюмера

**Переворо́т 18. брюме́ра**,  *coup d'État du 18 Brumaire*&nbsp;— державный переворот во Франции, учиненый  9. новембра 1799 (18. брюмера VIII. року подля французского револучного календаря), котрым была обалена влада Директории а быв вытвореный Конзулат, веденый Наполеоном Бонапартом. *Переворот 18. брюмера* быв концьом Французской револуции и зачатком панованя Наполеона Бонапарта.

Генерал Бонапарт быв главным велительом войска и одповѣдав за охрану републикы и конкретно парламента. В тот день, зайшовши до залы засѣдань парламента, пожадав под претекстом огрожѣня републикы передачу влады войску. З опоров на войско и своих вѣрных людей во владѣ розогнав высшы органы влады, котры замѣнив на диктатуру Конзулата з трьох конзулох. Наслѣдком переворота став ся *Первым конзулом*, з часом фактично сконцентровавшым владу во своих руках. В року 1802 став ся доживотным *Первым конзулом*, в року 1804 выголосив себе императором и настановив диктаторскый режим.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.   
*    

## Референции

Катеґорія:История Франции
Австралія (чеперушка)

**Австралія** може означати:

* Австралія є штат на южній півкулї Земли.

* Австралія (контінент) є контінент в южной півкулi Земли.
Гелий

**Гелий** (He)&nbsp;— хемічный елемент з протоновым чіслом 2, а тыж ёго проста субстанція&nbsp;— прозорый інертный ґаз.

## Література
* Глосарій термінів з хімії // Й.Опейда, О.Швайка. Ін-т фізико-органічної хімії та вуглехімії ім.. Л.М.Литвиненка НАН України, Донецький національний університет -  Донецьк:»Вебер», 2008. – 758 с. 

## Референции

Катеґорія:Хемічны елементы
Катеґорія:Неметалы
Катеґорія:Благородны газы
Комсомол

**Комсомол**, повнов официалнов назвов **Всесоюзный Ленинскый Комунистичный Союз Молодежи** (**ВЛКСМ**, )&nbsp;— масова молодежна организация прогресивной совѣтской молодежи, активный помочник и резерв КПСС. 

## Взник
Подля официалного означѣня организация самодѣлна, але фактично была под повнов контролов владнучой комунистичной партии. Задачов организации было «под проводом партии формовати марксистично-ленинскый свѣтозор, трудову и сполоченску активность, зодповѣдность за судьбу социализма». Створена 29. октобра 1918 под назвов Российскый Комунистичный Союз Молодежи (РКСМ), в року 1924 прибрала до своей назвы имя Ленина — Российскый Ленинскый Комунистичный Союз Молодежи (РЛКСМ), а од року 1926 — Всесоюзный Ленинскый Комунистичный Союз Молодежи (ВЛКСМ), понеже на тот час росширила ся на цѣлу територию СССР. Членами были молоды люде од 14 до 28 рокы.

## Штруктура
Штруктура ВЛКСМ цѣлком была копирована зо штруктуры партии. В каждой союзной републицѣ была републична организация зо своим Централным комитетом, в областях — областны организации зоз своима обкомами, и так дале. Ведучы особы тых комитетов было обычайно кандидатами до вступу в КПСС и их робота была подготовков до далшого карьерного поступу. Членство в комсомолѣ фактично было повинне, кедь дакто не быв комсомолець, не мав шансу зробити карьеру, бо не належав ку «прогресивной» молодежи. Напротив, успѣшна робота на ведучом постѣ в комсомолѣ была заруков далшой животной карьеры на ведучых постах.  Напримѣр, Олександр Турчинов, державный дѣятель Украины быв ведучым оддѣлу агитации и пропаганды Днѣпропетровского обкома комсомола; державный дѣятель СССР Михайло Горбачов быв первым секретарьом Ставропольского крайкома ВЛКСМ. 

## Ведучы особы
Первым секретарьом Централного комитета РКСМ быв выбраный в року 1918 Ефим Цетлин, од року 1925 на партийной роботѣ, в року 1937 росстрѣляный. Його наступникы на том посту, Оскар Рывкин  и Лазарь Шацкин мали подобну карьеру и конець. Вѣк 14–28 рокы перестав быти повинным про ведучы особы, они часто были уже членами КПСС и на партийной роботѣ еще перед тым, як ся достали на ведучы посты комсомола. Передпослѣдный и послѣдный Первы секретарѣ (Виктор Мироненко и Владимир Зюкин) занимали пост во вѣку 37 рокы. 

## Заник
Въедно з роспадом СССР зачав ся и роспад комсомола. В року 1989 Комсомол Литвы, а за ним Комсомол Естонии выголосили независимость од ВЛКСМ. В року 1990 клавзула коштитуции о ведучой роли КПСС была одстранена, а в року 1991 КПСС была роспущена. 28. септембра 1991 на своем XXII. конгресѣ ВЛКСМ самороспустив ся. Его официалный пресовый орган, *Комсомолска правда* выходить доднесь а е популарнов новинков.

## Жерела и одказы
* **Украинский советский энциклопедический словарь** в трех томах. / Кудрицкий А.В. и др. (ред.). Главная редакция Украинской Советской Энциклопедии им. М.П. Бажана. К., 1988. Том 1.  Том 2.  Том 3.  

## Референции

Катеґорія:СССР
Комунистична партия

**Комунистична партия** — така политична партия, яка мать на програмѣ реализацию социалных принципох комунизму (вытворѣня бескласового сполоченства). 

Идеологичны заклады комунистичной партии сформуловали Карл Маркс и Фридрих Енгелс в Манифестѣ комунистичной партии, выданом в Лондонѣ 21. фебруара 1848.

Первый раз комунистична партия пришла ку владѣ в России в року 1917. Наступно Совѣтска Уния аж до конця Другой свѣтовой войны доминовала над комунистичныма партиями по цѣлом свѣтѣ. В року 1948 Югославия одвергла тоту доминацию, а за нив Китай пошов властнов дорогов. 

В сучасности найвекша и найуспѣшнѣйша во свѣтѣ комунистична партия — Комунистична партия Китая, котра в року 2010 числила понад 80 милионы членох, а од року 1949 доднесь е едина и владнуча партия в Китаю. Комунистичны партии суть владнучыма партиями тыж во Вьетнамѣ,  КЛДР, на Кубѣ и в Лаосѣ.

## Интересны факты
* В Непалѣ суть понад 20 комунистичных партий, котры ся одличують меджи собов в другорядных вопросах.

## Жерела и одказы
*   
*  

## Референции

Катеґорія:Комунистичны партии
Варшавскый пакт

**Варшавскый пакт**, уряднов назвов **Договор приятельства, кооперации и взаемной помочи**,  *Warsaw Treaty Organization*— была военска организация середньоевропскых и восточноевропскых комунистичных держав, створена в року 1955 в Варшавѣ под доминациев СССР яко одповѣдь на вступ Западной Германии до НАТО.

;Обсяг договора:Договор подписали 14. мая 1955 в Варшавѣ Албания, Болгария, ГДР,  Мадярщина, Польща, Румыния, СССР и Чехословакия. Мотивациев было гарантованя беспекы держав участниць и утриманя миру в Европѣ перед грозбов, котру представляла чинность НАТО. В припадѣ нападу на едну из держав участниць, иншы повиновали ся подати жертвѣ нападу вшитку потребну неодкладну помочь включно зо збройныма силами. Штаб-квартира и Военна рада Варшавского пакту были улокованы в Москвѣ, СССР. Договор мав платность на 30 рокы, але 26. апрѣля 1985 быв пролонгованый на 20 рокы. В року 1987 была прията военна доктрина пакта, котра мала оборонный характер.

;Роспад пакта:В договорѣ было упомянуто, же буде он роспущеный, начим буде досягнута згода меджи западным и восточным блоками о колективной беспецѣ. Совѣтскы гарнизоны, розмѣщены в Польщи и Мадярщинѣ были объектом ненависти в протестах обывательства тых держав в року 1956. В року 1956 СССР выхосновав договор при збройном засягу в Мадярщинѣ. Наслѣдком идеологичных незгод Албания од року 1962 не участнила ся в чинности пакта. 
:Пражска ярь (1968) была далшым припадом военского засягу держав участниць до внуторных подѣй в членской державѣ; Албания и Румыния одрекли участь в операции, наступно Албания денонсовала договор. По падѣ комунистичных режимох в державах членках (1989) Варшавскый пакт став ся мертвым, 1. юла 1991 в Празѣ лидеры членскых держав декларовали його роспуск.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  
* 
*    

## Референции

Катеґорія:Военны блокы
Уругвай

**Уругвай**, урядно **Выходна Република Уругвай**,  *República Oriental del Uruguay* — южноамерицка держава.

## Полога
Уругвай межуе на сѣверовостоку з Бразилиев, на юговостоку омывать го Атлантичный океан, на югу — Ла Плата, на западѣ — рѣка Уругвай, за котров лежить Аргентина (урядна назва державы указуе на пологу на выходном березѣ рѣкы Уругвай).

## История
Уругвай зыскав независимость од Бразилии 25. августа 1825. 25. август в Уругваю — штатный святок, *День Независимости*.

## Администрация
Уругвай подѣленый на 19 департаментох. Голова державы и влады — президент. Законодарный орган  двохпалатный парламент (сенат и палата представительох).

## Обывательство
Корѣнне обывательсто суть Индиане. Расове зложѣня обывательства (2011, шацунок): бѣлы 87.7%, чорны 4.6%, корѣнны 2.4%, иншы 0.3%, невыяснены 5%. Вѣровызнаня (2006, шацунок): католици 47.1%, иншы христиане 11.1%, невыяснены 23.2%, Юдеи 0.3%, атеисты 17.2%, иншы 1.1%. Городске обывательства чинить 80%, в агломерации главного города Монтевидео жие 50% обывательства. 

## Економика
Далшы найвекшы городы суть  Салто, Пайсанду. В городах внутра державы економика переважно звязана з переробков земледѣлской продукции (пакованя мясной продукции, потравинарство), а тыж выробов текстилу. Уругвай ориентованый на експорт земледѣлской продукции; главны агропродукты суть: целулоза, мясо, соя, рискаша, пшениця, молочна продукция, рыба и др. Главны промысловы продукты суть: потравины, електричны машины, транспортный обладунок, ропа, текстил, хемикалии, напиткы. Главны експортны партнеры: Китай 19%, Бразилия 16,1%, США 5,7%, Аргентина 5,4%. Од 1 януара 2020 минимална мѣсячна платня в Уругваю 16300&nbsp;песо ($USD438,47), за едну годину 81,5&nbsp;песо ($USD2,19).

## Клима и краина
Уругвай лежить в субтропичной зонѣ з мѣрнов климов. Середня температура найстуденѣйшого зимушного мѣсяця юлия +10°C, середня температура найтеплѣйшого мѣсяця януара +25°C, зрѣдка подниме ся до 38°C. Дождь паде еднако во вшиткых сезонах, выпады од 970&nbsp;мм на югу ростуть поступно до 1270&nbsp;мм рочно на сѣверѣ. На березѣ океана на глубку 8–10&nbsp;км суть лагуны, пѣсковы плажы. Дале на запад — горбкаста краина з высотами до 500&nbsp;м н.м.; на югозападѣ — пасмо ровнин, подобне на аргентинску пампу, на сѣверозапад заходить южный конець плато Парана, што ся силно одличуе од иншой територии Уругвая. Грунты суть плодны, трава зелена на пашу доступна цѣлорочно, статок може перебывати на отвореном просторѣ цѣлорочно.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
*  
*  

## Референции

Катеґорія:Уругвай
Катеґорія:Державы Южной Америкы
Манифест комунистичной партии

**«Манифе́ст комунисти́чной па́ртии»** ( *Manifest der Kommunistischen Partei*) — робота Карла Маркса и Фридриха Енгелса, представляюча широкой сполочности теоретичну и практичну програму новозароджуючых ся комунистичных организаций и партий.

;Предистория:В року 1847 нѣмецкый емиг­рант­скый *Со­юз спра­вед­ли­вых* в Лондонѣ быв пре­име­но­ваный на *Со­юз комму­ни­стох*, и яко проект його про­грамы Фридрих Ен­гел­с на­пи­сав во фор­мѣ ка­те­хи­зма *Про­ект кому­ни­сти­чно­го сим­во­ла вѣ­ры*, названый позднѣйше *Прин­ци­пы кому­низ­ма*, а пак в року 1848 выданый Марксом и Ен­гел­сом под назвов *Ма­ни­фест ком­у­ни­сти­чной пар­тии*.

;Обсяг:Авторы выкладують свое позераня на историчну роль пролетариата, котра спочивать в покончѣню з капитализмом; роль комунистичной партии як пролетарского авангарда; одношѣня комунистох ку властности, отчинѣ, родинѣ, моралности; критично одмѣтують феодалны и буржоазны концепции социализма, выкладують тактику комунистох сопротив опозиции. Закончують выклад вызвов: «Пролетарѣ вшиткых крайох, спойте ся!», котра стала ся геслом комунистичных партий во свѣтѣ.

;Критика:Документ е политичным памфлетом, написаный в патетичном тонѣ: «вшитка история дотеперь то история класового боя», комунисты суть авангардом пролетариата, котрый зроблять владнучым класом и одстранять приватну властность. Манифест зачинать ся драматичныма словами «Дух ся мотать по Европѣ, дух комунизма», а закончуе ся подобно «Пролетарѣ не мають што стратити окрем своих ланцох, а мають вывойовати цѣлый свѣт. Пролетарѣ вшиткых крайох, спойте ся!»

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  

*  

## Референции

Катеґорія:Комунистичны партии
Радвань

**Радвань** може означовати:

* Радвань над Гроном — инкорпороване бывше село, днесь часть Банской Быстрицѣ
* Радвань над Дунайом — село в окресѣ Комарно на Словакии
* Радвань над Лаборцьом — село в окресѣ Меджилаборцѣ на Словакии
* Чилижска Радвань —  село в окресѣ Дунайска Стреда на Словакии
Монтевидео

**Монтевиде́о**,  *San Felipe y Santiago de Montevideo* — главный и найвекшый город Уругвая, а тыж административный центер департамента Монтевидео.

## География
Монтевидео лежить на лѣвом березѣ залива Ла Плата. Транспортный узел, главный морскый пристав державы, при городѣ фунгуе меджинародне летиско *Карраско*.

## Економика
Главный економичный центер державы (около 3/4 промысловой продукции). Конарѣ промысла: металообробка, спрацьованя ропы, цѣментова и хемична продукция, текстилный, кожаный, обувный, потравиновый (перважно мясоморозилный) промысел.

## Култура и наука
Двѣ универзиты. Инштитут истории и географии. Народный историчный музей. Народный музей красных умѣлств.  Зоологичный музей. Архитектурны памяткы XVIII. стороча.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.  
*  

## Референции

Катеґорія:Населены пункты Уругвая
Катеґорія:Головны міста
Радвань (Банска Быстриця)

**Радвань** в сучасности е частьов Банской Быстрицѣ. В минулости до року 1964 было то окреме село над Гроном. Число обывательох в року 2008 было 5836&nbsp;особ.

## История
Перва упоминка о селѣ походить з року 1287, а властниками были шляхтичѣ рода Радванскых. Обывателе ся занимали земледѣлством и ремеслами: знали фарбити полотно, правити калапы, ножы и гребѣнѣ. В роках 1687–1925 ту вырабляли пушковый порох, котрый быв барз добрый и гледаный. В день Рождества Богородицѣ ту быв одпуст и ярмарок, еден з найвекшых на Горных Уграх. Право того ярмарка зыскало село в року 1657 од императора Фердинанда III. в спорѣ зоз Бансков Быстрицьов. Тот ярмарок пережив доднесь, але в сучасности одбывать ся в центрѣ Банской Быстрици (Námestie SNP).

## Вызнамны особы
* Андрей Сладкович (1820–1872),  поет, критик, публициста, перекладатель

## Жерела и одказы
* 
* Oficiálna stránka mesta 
* Aktuálne informácie o Banskej Bystrici 
* Radvaň v TV Hronka 

## Референции

## Костел Рождества Богородицѣ (локалита Горка)

image:Radvaň - kostol Narodenia Panny Márie - 26. 10. 2013.JPG
image:Radvaň - katolícky kostol Narodenia Panny Márie.jpg
image:Radvaň - Schody k rímsko-katolíckemu kostolu - 25. 1. 2014.JPG
image:Radvaň - zvonica - 26. 10. 2013.JPG


Катеґорія:Заниклы села Словеньска
Радвань над Дунайом

**Радвань над Дунайом**,  *Radvaň nad Dunajom*,  *Dunaradvány*&nbsp;— село в окресѣ Комарно Нѣтрянского краю Словакия.

## Полога
Село лежить на лѣвом березѣ Дуная, оддалене о 18&nbsp;км од центра окресу. Под администрацию села належать еще двѣ осады: Житава и Быстричка, котры суть оддалены о даякы 2&nbsp;км.

## Обывательство

Село од зачатку переважно мадярске. В року 2001 заевидованы 738 обывателе, з того 675 Мадяре (91,5%) и 59 Словаци (8%). 

## История
Перва упоминка походить з року 1260 под назвов *Radoan*. Традичныма занятями обывательох было рыбарство и млинарство

## Памяткы
* Калвинскый костел зоз XVII. стороча.

File:Dunaradvány01.JPG
File:Dunaradvány050.JPG

* Римокатолицкый костел Дѣвы Марии, 1833. 

File:Dunaradvány15.JPG
File:Dunaradvány054.JPG


## Референции

Катеґорія:Населены пункты Словакии
Чилижска Радвань

**Чилижска Радвань**,   *Čiližská Radvaň*,  Csilizradvány&nbsp;— село в окресѣ Дунайска Стреда Трнавского края Словакии.

## Полога
Лежить на Житном островѣ, о 22 км на юговыход од Дунайской Стреды.

## Обывательство
Село переважно мадярске: в року 2001 з 1218 обывательох были 1162 Мадяре (95,4%), 47 Словаци (3,9%).

## История
Перва упоминка о селѣ походить з року 1252. Одтогды аж до XV. стороча село належало фамилии Rád. На печати села видиме символы того рода: перекрещены весла, в серединѣ гак, а по боках по една звѣзда. В року 1861 село майже цѣлком выгорѣло. В року 1965 была велика повѣнь, коли з Радвани и 11 околитых сел мусѣли выселити понад 10&nbsp;тысяч людей.

## Обывательство

## Памяткы
Евангелицкый костел з року 1794 в готичном штилу. Выокремлять ся простов елеганциев. Зачаточно на том мѣстѣ стояв костел уже з XIII. стороча. 

## Одказы
* '''Официалный сайт села'''

## Референции

Катеґорія:Населены пункты Словакии
Крупина

**Крупина** — мѣстечко в  Банскобыстрицком краю.

## Полога
Крупина лежить о 19&nbsp;км на юговыход од Банской Быстрицѣ, 28&nbsp;км на юг од Зволена и 
39&nbsp;км на сѣверозапад од Велького Кртиша на трасѣ І.&nbsp;класы ч.&nbsp;66 Зволен–Шагы.

## История
Крупина ся упоминать як мѣсто под роком 1238, а так е другым найстаршым мѣстом Словакии по Трнавѣ. В року 1241 была спустошена татарскым впадом. В року 1564 были выбудованы охранны муры и вартовы турнѣ, котры ся часточно заховали доднесь. До року 1960 быв ту  административный центер окреса.

## Демография

Ку 1.11.2006 число обывательох было 7.991, а демографичне зложѣня было таке:
* найвекшы етничны групы были 7802 Словаци (97,6%), 91 Ромы (1,1%), 30 Чехы (0,4%), 27 Мадяре (0,3%);
* найвекшы конфесийны громады творили 5619 католици (70,3%), 1427 евангелици (17,9%).

## Вызнамны родаци
* Андрей Сладкович (1820–1872), поет, критик, публициста, перекладатель

## Жерела и одказы
* **Mgr. V. Júda a PhDr. M. Lukáč**: História mesta https://web.archive.org/web/20200809133335/https://www.krupina.sk/historia-mesta
* **Počet obyvateľov** podľa pohlavia – obce (ročne) [online]. Bratislava : Štatistický úrad SR, rev. 2020-03-12.
* '''Официалный сайт'''

## Референции

## Галерия

Krupina - Vartovka.JPG|Вартовка
Krupina, radnica.JPG|Радниця
Krupina - zvyšky bastiónu z polovice 16. storočia.JPG|Мѣстскый мур


Катеґорія:Населены пункты Словакии
День козмонавтикы

**Меджинародный день козмонавтикы**,  *International Day of Human Space Flight* — меджинародный ославный день 12. апрѣля, котрый быв выголошеный Генералнов громадов ОЗН резолюциев число *A/RES/65/271* з дня 7. апрѣля 2011 на честь зачатку козмичной еры людства.

## Первый козмичный лет чоловѣка
Первым чоловѣком, вылетѣвшым до всесвѣту став ся совѣтскый козмонавт Юрий Гагарин, котрый 12. апрѣля 1961 облетѣв Землю за едну годину и 48 минут на палубѣ козмичного корабля *Восток 1*. Тым куртым  летом была отворена козмична ера в истории людства.

## Ославы в СССР
Од року 1962 12. апрѣль быв выголошеный  в СССР за *День козмонавтикы*. Од року 1970 12. апрѣль  тыж ославують як *Свѣтовый день авиации и козмонавтикы* подля протоколу 61-й Генералной конференции Меджинародной авиацийной федерации, держаной в новембрѣ 1968, и рѣшѣню Рады Меджинародной авиацийной федерации з дня 30. апрѣля 1969..

## Жерела и одказы
*   
*   

## Референции

Катеґорія:Меджинародны днѣ ОЗН
Przekrój

**Пшекруй**,  *Przekrój* *перерѣз* — популарный польскый сполоченско-културный часопис, заложеный в року 1945 в Краковѣ. 

## История
Перве число вышло 15. апрѣля 1945. 24 рокы редактором быв Мариан Ейле (Marian Eile). Пшекруй выходив в роках 1945–2013 яко тыжденник формата А4 на 84 сторонах. Найвекшы наклады сягнули над 700&nbsp;тыс. екземплары в половцѣ 1970-х рокох. В року 2002 быв купленый швацарскым выдавательскым концерном *Edipresse Polska*, перенесеный до Варшавы и змѣнив штил, на то векшина редакторского колектива одышла. В року 2009 *Edipresse Polska* перепродав часопис польскому выдавателю, у котрого выдаваня заникло в року 2013.

В року 2016 новый властник, Томаш Невядомски (Tomasz Niewiadomski) обновив выдаваня *Пшекрою*, тот раз яко кварталника в форматѣ А3 на 160 сторонах. Наклад ся усталив на понад 130&nbsp;тыс. екземпларах. 

## Характер и роль часопису
*Пшекруй* быв важным културотворным чинником в добѣ социалистичной Польщи, представляв сполоченству западну културу, быв про многых окном до свѣта, прискѣпльовав добрый смак. Сучасный часопис утримуе вельо од часох своей найвекшой популарности: споро сталых рубрик, гумор текстовый и рисунковый, статьи о политицѣ, науцѣ и шпорту.  Быв популарный ай за границями Польщи, материалы з нього публиковали и выданя в СССР.

## Жерела и одказы
* 
* 
* 
* Официална сторона кварталника
* "Przekrój" в електронной верзии (Djvu) – Małopolska Biblioteka Cyfrowa

## Референции

Катеґорія:Часописы
Протон

**Протон** є субатомарна частиця з *позитивным* електрічным набоём.  Атомове ядро обсягуе протоны і невтроны .

Катеґорія:Частицьова физика
Катеґорія:Субатомарны частицы
In vino veritas

**In vino veritas, in aqua sanitas**  — *во винѣ правда, во водѣ здоровля*. Латинска  пословиця. Непрямый вызнам первой части тот, же опилый чоловѣк стратить самоконтролу, ай повѣсть правду. Первый раз стрѣчать ся у давногрецкого поета Алкея (Alkaios).
Латинску форму, як ся поважуе, упоминать первый раз Плиний Старшый (Gaius Plinius Secundus), давноримскый филозоф и природознатель.
Друга часть фразы была додана позднѣйше, жебы ся выслов не брав за осправедливлѣня пияцтва. 

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 12. Vyd. J. Otto. V Praze, 1897. 
* **Révai nagy lexikona**. 10. köt. Révai Testvérek Irodalmi Intézet Részvénytársaság, Budapest. 1914. 

## Референции
Индиане

**Индиане** суть автохтонны обывателе америцкого континента, котры там были до його освоѣня европанами. Бизовных дат о числѣ Индианох не маеме, понеже и критерии их вызначѣня суть спорны.

## Назва
*Индиане* — тото не их самоназва, ани не мать нич сполочне з Индиев, а походить од испанскых мореплавцьох  XV. стороча, котры думали, же тота новообъявлена нима земля е Индия. Назва *Индиане* не всягды акцептована, зато ся в такых припадах поуживають назвы котры ся там поважують за слушны. В Канадѣ официална назва *First Nations* (Примарны народы), в США — *Native Americans* (Автохтонны Америчане), в Латинской Америцѣ — *Indigenas* (Домородцѣ). Зборова назва *Индиане*, хоснована европанами етнично неточна, понеже складують ся они з великого числа (соток) розличных народох, племен и груп, котры не мають свѣдомость едноты меджи собов.

## Походжѣня
Предкы Индианох пришли до Америкы из сѣверовыходной Азии в добѣ позднього палеолита через шию на мѣстѣ днешнього Берингова пролива, котра пак заникла в тектоничных процесах  понад 12 тысяч рокы до н. е.

## Жерела и одказы
* **Березкин Ю.Е., Тишков В.А., Истомин А.А.: Индейцы** //Народы и религии  мира:  Энциклопедия / Гл. ред. В. А. Тишков, Редкол.: О. Ю. Артемова, С. А. Арутюнов, А. Н. Кожановский и др. — М.: Большая Российская энциклопедия, 1999. - 928 с: ил.  Сс.&nbsp;182–191.
* 

## Референции
 

Катеґорія:Народы і етніка
Дурный апрѣль

**Дурный апрѣль** — неофициалный святок, традиция, котра ся утримуе в розличных державах в день 1. апрѣля каждого рока, коли люде вычиняють розличны фиглѣ, труфалкы, забавны швинглѣ и гунцутства зоз своима приятелями, учителями, сосѣдами, колегами в роботѣ и т. п. Напримѣр, посылають нескушеного колегу за дачим, што не екзистуе, а того, што го здурили называють апрѣльом, або дурным апрѣльом.

## Походжѣня
Походжѣня того звыка остаточно не выяснене. Предпокладать ся, же може то быти од року 1564, коли краль Шарл IX. переклав зачаток рока з  1. апрѣля на 1. януара: тогды тыж были звыком новорочны даркы, але по той реформѣ люде зачали еден другому натякати в януарѣ на апрѣльовый дарок, а в апрѣлю — на януаровый. 

## В иншых державах
В англоязычных державах так здуреного чоловѣка называють *April Fool* (апрѣльовый дурак), в Германии — *Aprilsnarr* (то исте), во Франции — *poisson d’avril* (апрѣльова рыба) зато бо там традиция вырѣзати з папѣря рыбу, а прилѣпити непостямкы на плечи колегови, з кым чинять труфалку.

## В масмедиях
Масмедиа на *Дурный апрѣль* обычайно подають даякы сензацийны новины, котры суть фалшованы, але правдоподобны. Напримѣр, новинка *The Guardian* 1. апрѣля 1977 вышла з прилогов на 7 сторонах, де подробно писала о маленькой островной републицѣ *San Serriffe*, складеной з двох островох, Caissa Superiore и Caissa Inferiore (по англицкы *Upper Caisse* и *Lower Caisse*), во формѣ точкы зо запятов, котра просто идеална про спочивок на морю. Главный город републикы — *Bodoni*, лидер *General Pica*. Тота мистификация была надзвычайно успѣшна: мало котры з читательох стямили, же тоты вшиткы назвы суть з типографско-принтерной терминологии. Подобной практикы хопили ся ай вецеры таблоиды в наступных роках. 
 
## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 1–28. Vyd. J. Otto. V Praze, 1888–1909. 
* **Révai nagy lexikona**. 1. köt. Révai Testvérek Irodalmi Intézet Részvénytársaság, Budapest. 1911. 
*  

## Референции

Катеґорія:Апріль
Меджинародный день Ромох

**Меджинародный день Ромох**,  *International Romani Day* — меджинародный день циганской народности и културы, котрый ся славить 8. апрѣля.

## Взник
Меджинародный день Ромох быв вызначеный на 8. апрѣля 1971 на память о Первом Свѣтовом конгресѣ Ромох в Челсфилду при Лондонѣ, де ся зобрали делегаты зоз 30 держав свѣту. На конгресѣ была створена Меджинародна Уния Ромох (International Romani Union, IRU) и схвалены народностны символы: застава и гимна, что давать Ромам свѣта мож выступовати як еднотна слободна нация. В сучасности IRU злучуе ромскы сполоченскы организации 42 держав свѣта. Первый Свѣтовый конгрес схвалив тыж рекомендацию о преферовано етнонима Ромы перед Цигане.
## Зачаток ослав
Рѣшѣня о каждорочных ославах Меджинародного дня Ромох 8. апрѣля было схвалене на Четвертом конгресѣ IRU в Польщи в року 1990, а од того року ся и зачали.  

## Жерела и одказы
*  
*  
*  

## Референции

Ромы
Европане

**Европане** суть обывателе Европы. Формално а практично ся за европана поважуе чоловѣк, у котрого вшиткы четыре прародичѣ ся родили в Европѣ.

Европане належать в класичной терминологии Линнея ку  европоидной расѣ. Подля найновшой деталной дефиниции рас, выпрацованой в XX. сторочу на анализѣ генотипох, европане так исто творять окрему групу. 

Народностно и языково Европане ся значно розличують. Найвекшов языковов групов в Европѣ суть индоевропскы языкы. Политично и економично найвекше здружѣня европанох представлять Европска уния. 

## Интересны факты
* Подля генетичных анализ DNA вшиткы европане, котры одповѣдають формалной дефиниции, мають сполочных предкох, котры жили перед 1000 роками, аж и в так оддаленых штатах як Британия и Турция.
* Але окремы народы ся розличують мѣров родинства. Напримѣр, Талиане выказують низшу мѣру родинства ку остатным европанам и меджи собов. Причинов, очевидно , была роздѣленость и географична изолация Апенинского полуострова.
* Напротив, высшу мѣру родинства выказують выходноевропскы народы, з причины славянской експанзии перед 1000 роками и взаимного проникнутя.

## Жерела и одказы
* 

## Референции
Салто (Уругвай)

**Салто** — главный город департамента Салто, пристав на рѣцѣ Уругвай. З обывательством 104.011 особ (2011) — другый найвекшый город Уругвая, Мотто города: «В роботѣ наша будучность, в мудрости и розважности — судьба».

## Економика
Транспортный узел и центер торговлѣ сѣверозападного региона Уругвая (цукрова тростина, доган, рижа), потравиновый и легкый промысел, переробка ропы. Меджинародне летиско. Туристика.

## Култура
Архитектурны памяткы XVII. – XVIII. стороча. Универзита.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции

Катеґорія:Населены пункты Уругвая
Визиготы

**Визиготы**,  *Visigothae*, **западны Готы** — западный конарь выходногерманского племени Готох, языково близкый сѣверным Германцям. 

## Походжѣня
Визиготы ся одокремили в току миграции Готох зо Шкандинавии ку Чорному морю и на Балканы; час и мѣсто роздѣлѣня Готох на западных (Визиготох) и восточных (Остроготох) остаточно не выяснены. Предкы Визиготох заселяли южны берегы Балтицкого моря и нижню Вислу. Од конця II. стороча зачали мигровати ку границям Римской империи, ку котрым пришли в зачатку III. стороча. Сполочно з иншыма племенами вламовали ся на землѣ  Римской империи. 

## Односины з Римом
Визиготы осадили ся на запад од Днѣстра, але по впадѣ Гунох в року 376 мусѣли уступити на юг за Дунай, де их прияв римскый император Валенс. Ту вшак терпѣли голод и притѣснѣня од римскых урядникох, што их привело ку бунту и зачали пустошити и рабовати балканскы провинции. Император Валенс рушив на нѣ з войском, але 9. августа 378 при Адрианополю его войско было розбите, ай сам быв забитый. Аж року 382  Теодозий I., наступник Валенса, дав Визиготам землѣ на выход од Дрины до Чорного моря, де мали обороняти граничны землѣ империи. Правдоподобно, же ту прияли арианство. На службѣ империи выступали яко сериозна военска сила в роках 388 и 394. В року 395 выбрали собѣ за краля Аларика I., под велительством котрого рушили ся добывати спочатку Грецию, а пак обернули на Рим. В року 410 добыли Рим и страшно го спустошили. Затым хотѣв Аларик ити на Сицилию и Африку, але тот поход перервала его смерть. Далшый визиготскый краль Атаулф повюг свой народ до Галии, а пак до Испании. Там основали Визиготы властне кральовство и были од року 418 на службѣ Римской империи яко федераты (военны споенцѣ): вытѣснили одтам Свебох и Вандалох. Найвекшым кральом и правдивым монархом быв Теодорик I. (панованя: 419–451).  Визиготы зоставали в службах Римской империи до року 475, коли Ейрик (466–484), сын Теодорика I., выголосив независимость од Рима. Визиготске кральовство упало в роках 711–713 под ударами Арабох и Берберох.

## Арианство
В IV. сторочу Визиготы прияли христианство во формѣ арианства. По тому, як основали властне кральовство, найшли ся в окружѣню католицкых народох, штовецей, была то вѣра пановной версти, а векшина подданых кральовства были католици, утримовати тото дале было неможне. Краль Реккаред (586–601) скоро по вступѣ на трон перейшов ай зо своим визиготскым народом на католицтво.

## Жерела и одказы
* 
* **Ottův slovník naučný**. Illustrovaná encyklopaedie obecných vědomostí. Díl 10. Vyd. J. Otto. V Praze, 1896.
* 
* 

## Референции

Катеґорія:Визиготы
Арианство

**Арианство** — религийне учѣня, взникле в Александрии в роках 315–320, основательом котрого быв священик Арий&nbsp;(256-336); было оно потупене Никейскым синодом (325) Христианской Церкви як ересь.

Подля Ария, Бог есть докончена единость, самозамкнута монада. Тота Божеска монада — Бог Отець. Вшитко инше одстранене од Бога по истнотѣ, мать иншу, властну истноту. Завершеность Божеского бытя вылучать всяку можность того, обы Бог передав або удѣлив Свою истноту дакому другому.

Арианство в основѣ есть негованя Божой троистости, а тым ся негуе божественность Исуса Христа. 

## Жерела и одказы
*  
*  

## Референции

Катеґорія:Ереси
Арий

**Арий**, , , *cca 250, Либия – †336, Константинополь, Старовікый Рим&nbsp;— священик в Александрии, закладатель арианства.

Арианство наголошовало радше створеность, часово ограничену, смертелну природу Исуса Христа, неж його ровнаку божественность з Богом Отцьом, и было потуплене ранньов Христиансков Церквов як найвекша гереза. На Никейском синодѣ в маю 325, де Арий одверг подписаня формулы о ровнакой божественности, быв он выголошеный за еретика и вымушеный до выгнанства. Заступництво од боку колег и Констанции, сестры императора Константина, приспѣло ку тому, же ся догодили о компромисной формулѣ, а было дозволене Ариеви вернути ся з выгнаня. Але незадовго до того, як мав быв быти регабилитованый, Арий зрутив ся, идучи улицьов Константинополя, и умер.

## Жерела и одказы
*  
* Арий //**Энциклопедический словарь Брокгауза и Ефрона**, доп. т. I (1905): Аа — Вяхирь, с. 152. https://ru.wikisource.org/wiki/ЭСБЕ/Арий

## Референции

Катеґорія:Реліґійны фіґуры і теолоґы